# PODKLADY A POŽIADAVKY NA VYPRACOVANIE SPRÁVY O HODNOTENÍ VPLYVOV NAVRHOVANEJ ČINNOSTI NA ŽIVOTNÉ PROSTREDIE

## IDENTIFIKAČNÉ ÚDAJE:

Stavba

* názov : Rýchlostná cesta R3 Oravský Podzámok – Dolný Kubín –  
   Diaľnica D1
* charakter činnosti : novostavba
* miesto (kraj, okres) : Žilinský kraj, okres Dolný Kubín, Ružomberok
* obec : Oravský Podzámok, Medzibrodie na Oravou, Bziny, Dolný Kubín, Vyšný Kubín, Jasenová, Valašská Dubová, Likavka
* katastrálne územie : Oravský Podzámok, Medzibrodie na Oravou, Bziny, Mokraď, Dolný

Kubín, Medzihradné , Vyšný Kubín, Jasenová, Valašská Dubová,

Likavka

Stavebník (objednávateľ)

* názov, adresa : Národná diaľničná spoločnosť, a.s. Bratislava

Dúbravská cesta 14, 841 04 Bratislava

## PREDMET SÚŤAŽE (Správa o hodnotení - SoH)

* 1. **Východiskové predpoklady**

Stavba „**Rýchlostná cesta R3 Oravský Podzámok – Dolný Kubín – Diaľnica D1**“, ako navrhovaná činnosť v území, musí byť pred rozhodnutím o jej umiestnení posudzovaná v zmysle zákona NR SR č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (ďalej ako proces „EIA“). V minulosti už bolo v súvislosti s predmetnými úsekmi realizované konanie o posudzovaní vplyvov na životné prostredie a dňa 02.03.2012 Ministerstvo životného prostredia SR vydalo Záverečné stanovisko č. 417/2011- 3,4/ml, ale pri ďalšom riešení v rámci komplexnej koordinačnej štúdie (Dopravoprojekt, a.s., 04/2019) nebol odsúhlasený variant cez Komjatnú na Švošov. V rámci komplexného úseku „**Rýchlostná cesta R3 Oravský Podzámok – Dolný Kubín – Diaľnica D1**“ bol **dňa 11.10.2024** Ministerstvom životného prostredia SR určený **rozsah hodnotenia pre navrhovanú činnosť** podľa § 30 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. K uvedenému určenému rozsahu hodnotenia boli Ministerstvom životného prostredia zaslané listom č. 2489/2024-11.1.2/dš 73615/2024 zo dňa 26.11.2024 **pripomienky**, ktoré niektoré dotknuté subjekty predložili v stanovenej lehote, a ktoré bude rovnako potrebné vyhodnotiť v Správe o hodnotení v zmysle špecifickej požiadavky 2.2.36 rozsahu hodnotenia. V zmysle požiadavky 2.2.36 rozsahu hodnotenia bude potrebné vyhodnotiť pripomienky zaslané k Zámeru EIA navrhovanej činnosti (HES - COMGEO spol. s r.o., 2020).

Zámer EIA je zverejnený na webovom sídle MŽP SR na adrese:

<https://www.enviroportal.sk/eia/detail/rychlostna-cesta-r3-oravsky-podzamok-dolny-kubin-dialnica-d1>

Počas vypracovania Správy o hodnotení bude potrebné pristúpiť k návrhu a posúdeniu alternatívneho riešenia, resp. úpravy trasy/trás uvedených v Rozsahu hodnotenia bod 1. Podrobnejší popis je uvedený v bode 1.2. Varianty riešenia navrhovanej činnosti, čím vzniknú ďalšie variant-y/subvariant-y k hodnoteniu vplyvu v SoH. Z tohto dôvodu je predmetom zákazky aj **technický podklad** reflektujúci na vyššie uvedené požiadavky ako aj **akceptovanie** **záverov migračnej, resp. iných súvisiacich štúdií a prieskumov zabezpečovaných v rámci SoH.**

Správa o hodnotení vplyvov na životné prostredie (SoH) bude vypracovaná v súlade s prílohami Súťažných podkladov.

**1.2 Základné požiadavky**

Správu o hodnotení (ďalej len „SoH“) je potrebné vypracovať **na základe určeného Rozsahu hodnotenia (ďalej len „RH“)**, ktorý je prílohou týchto Súťažných podkladov. Zámer EIA (z roku 2020, k dispozícii aj na web stránke [www.enviroportal.sk](http://www.enviroportal.sk)), prijaté pripomienky a požiadavky všetkých dotknutých orgánov, obcí a verejnosti k nemu, ako aj všetky uvedené podklady, tvoria samostatné prílohy časti B1 súťažných podkladov.

SoH je potrebné vypracovať podľa prílohy č. 11 k zákonu č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov na varianty určené MŽP SR v RH, ako aj na nové upravené varianty vypracované v rámci technického podkladu, ktorý je súčasťou tejto súťaže:

* **nulový variant -** stav, ktorý by nastal, ak by sa navrhovaná činnosť neuskutočnila
* **variant 1 modrý - tunelový** –s trasovaním: km 0,000 - 18,692 uvedený v predloženom Zámere EIA podľa zákona č. 24/2006 Z. z. ( HES – COMGEO spol. s r.o., 09/2020)
* **variant 2 zelený – mestský**  – s trasovaním: km 0,000 – 19,500 uvedený v predloženom Zámere EIA podľa zákona č. 24/2006 Z. z. (HES – COMGEO spol. s r.o., 09/2020)
* **Subvariant 2A – k variantu 2 –** v dĺžke 1,114 km v km cca 7.5 – 8,5 variantu 2 uvedený v predloženom Zámere EIA podľa zákona č. 24/2006 Z. z. (HES – COMGEO spol. s r.o., 09/2020)
* **Pre ďalšie hodnotenie určuje RH modifikáciu variantov V1, V2 a subvariantu 2A,** ktorý vyplýva zo špecifických požiadaviek v bodoch 2.2 vydaného RH č. 2489/2024-11.2/dš zo dňa 11.10.2024.
* **Nový variant V3 –** určený v RH ako variantbez významného negatívneho vplyvu na **územia sústavy Natura 2000** v zmysle špecifickej požiadavky uvedenej v bode 2.2.20 RH.

Modifikácia variantov **(V1 modrý, V2 zelený, subvariant 2A) a V3** – nový variant bez významného vplyvu na územia sústavy Natura 2000 sú varianty, ktoré vzídu z technického podkladu. Bude v nich upravená trasa, návrh križovatiek ako aj navrhnuté možnosti migrácie veľkých cicavcov, dopravné prepojenia a možnosť bezpeážnej trasy rýchlostnej cesty pri variante V3. Pri návrhu úprav variantov je potrebné vychádzať okrem rozsahu hodnotenia aj z doručených stanovísk k Zámeru EIA ako aj k vydanému RH.

Zároveň budú upravené varianty reflektovať na závery z migračnej štúdie a iných štúdií, ktoré môžu mať priamy vplyv na úpravu trasy – jej smerové a výškové vedenie, dĺžky mostných objektov a iných parametrov, pričom výrazný odklon trasy mimo koridorov, resp. územia sa nepredpokladá.

Samotné upravené varianty budú prerokované s príslušnou samosprávou, dotknutými obcami, mestami Dolný Kubín a Ružomberok, dotknutými orgánmi a organizáciami a konzultované so ŠOP SR, OÚ ŽP a MŽP SR, sekcia OPBK, MD SR, prípadne s JASPERS počas priebehu prípravy vypracovania SoH. **Odporúčame už v štádiu Technického podkladu zabezpečiť záväzné stanoviská a uznesenia miest a obcí, aby sa predišlo neskorším zamietavým stanoviskám pri prerokovaní Správy o hodnotení.**

V SoH je potrebné reflektovať na skutkové aktuálne okolnosti spracované v technickom podklade a na náležitosti vyplývajúce z  aktuálnej príslušne platnej legislatívy.

## 2 ZADÁVACIE PODKLADY

* Komplexná štúdia koordinácie technického riešenia R3 v úsekoch Oravský Podzámok – Dolný Kubín – diaľnica D1 v dvojpruhovom šírkovom usporiadaní (Dopravoprojekt, a.s., 04/2019)
* Zámer (HES – COMGEO spol. s r.o., 09/2020)
* Kópie všetkých stanovísk k Zámeru EIA podľa zákona č. 24/2006 Z.z.v znení neskorších predpisov a k vydanému rozsahu hodnotenia z 11.10. 2024
* Rozsah hodnotenia určený pre navrhovanú činnosť „Rýchlostná cesta R3 Oravský Podzámok – Dolný Kubín – Diaľnica D1“ zo dňa 11.10. 2024

*Predchádzajúce štúdie a dokumentácie, ktoré môžu slúžiť ako podklad k riešeniu nového variantu*:

* Technická štúdia „Rýchlostná cesta R3 Dolný Kubín – Diaľnica D1“ ( Dopravoprojekt, a.s. 09/2010) Tunelový variant V3 pôvodne plánovaný cez obec Komjatná
* Správa o hodnotení „Rýchlostná cesta R3 Dolný Kubín – Diaľnica D1“ ( Ekojet,s.r.o 10/2010)
* Štúdia realizovateľnosti „ Rýchlostná cesta R3 Tvrdošín – križovatka D1 (Amberg 09/2015) – „alternatíva bezpeážného variantu na Likavku“

Zadávacie podklady tvoria samostatné prílohy časti B1 súťažných podkladov. Podklady okrem tých, ktoré sú súčasťou súťažných podkladov, ako napr. korporátny dizajn manuál Národnej diaľničnej spoločnosti, a.s budú poskytnuté úspešnému uchádzačovi po nadobudnutí účinnosti Zmluvy o dielo. Neoddeliteľnou súčasťou podkladov bude spracovateľovi ním vypracovaný technický podklad a súvisiace štúdie a prieskumy (ako prílohy), ktoré si spracovateľ bude zabezpečovať v priebehu vypracovania komplexného diela, predmetu tejto súťaže - **SoH.**

Ostatné potrebné materiály a podklady (územné plány, nové aktivity v území, stanoviská dotknutých obcí a iných subjektov, environmentálne údaje, dopravné údaje a pod.) potrebné pre vypracovanie SoH si zabezpečí zhotoviteľ.

## ROZSAH PRÁC A POŽIADAVKY

3.1 Prílohy SoH:

* **Primerané posúdenie na Natura 2000 vrátane kumulatívnych vplyvov** spracovať podľa metodiky –Metodika primeraného hodnotenia vplyvov plánov, programov a projektov na územia sústavy Natura 2000 (ŠOP SR, 2023) a v zmysle prílohy č.1a a 2a časti B1 súťažných podkladov.
* **Posúdenie na klimatické zmeny**  vypracovať v zmysle príloh č. 1a a 2a časti B.1 súťažných podkladov. Pri vypracovaní je potrebné vychádzať z metodologického usmernenia Ministerstva dopravy a výstavby SR a Výskumného ústavu dopravného: „Metodická príručka posudzovania dopadov zmeny klímy na veľké projekty v sektore doprava“ (2018).
* **Migračná štúdia** spracovať v zmysle TP 067 Migračné objekty pre voľne žijúce živočíchy. Projektovanie, výstavba, prevádzka a oprava. a v zmysle príloh č. 1a a 2a časti B.1 súťažných podkladov.
* **Hluková štúdia** vypracovať v súlade so zákonom č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov a vyhláškou MZ SR č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení neskorších predpisov, v zmysle aktuálne platnej legislatívy, technických noriem a predpisov, a bude obsahovať návrh protihlukových opatrení s preukázaním ich predpokladanej účinnosti.

Požiadavky a náležitosti na spracovanie sú uvedené v prílohách č. 1a a 2a časti B.1 súťažných podkladov.

* **Vibračná štúdia** vypracovať v  súlade so zákonom č. 355/2007 Z. z. o ochrane, podpore a rozvoji verejného zdravia o zmene a doplnení niektorých zákonov v znení neskorších predpisov a vyhláškou MZ SR č. 549/2007 Z. z., ktorou sa ustanovujú podrobnosti o prípustných hodnotách hluku, infrazvuku a vibrácií a o požiadavkách na objektivizáciu hluku, infrazvuku a vibrácií v životnom prostredí v znení neskorších predpisov, a v zmysle aktuálne platnej legislatívy, technických noriem a predpisov.Požiadavky a náležitosti na spracovanie sú uvedené v prílohách č. 1a a 2a časti B.1 súťažných podkladov.
* **Rozptylová štúdia**, bude vypracovaná v súlade s príslušnou legislatívou o ochrane ovzdušia a v súlade s príslušnými vykonávajúcimi predpismi v platnom znení, v zmysle aktuálne platnej legislatívy, technických noriem a predpisov, s návrhom účinných opatrení vrátane prachových častíc, spracovať v súlade so zákonom č.146/2023 Z. z. o ochrane ovzdušia a o zmene a doplnení niektorých zákonov a s vyhláškou MŽP SR č. 250/2023 Z. z. o kvalite ovzdušia v platnom znení s návrhom účinných opatrení. Požiadavky a náležitosti na spracovanie sú uvedené v prílohách č. 1a a 2a časti B.1 súťažných podkladov.
* **Inventarizácia a spoločenské ohodnotenie biotopov** spracovať v zmysle zákona č. 543/2002 Z. z. o ochrane prírody a krajiny v znení neskorších predpisov a vyhlášky MŽP SR č. 170/2021 Z. z., ktorou sa vykonáva zákon č. 543/2002 Z. z. o ochrane prírody a krajiny. Požiadavky a náležitosti na spracovanie sú uvedené v prílohách č. 1a a 2a v časti B.1 súťažných podkladov.
* **Hodnotenie vplyvov na verejné zdravie (HIA)** vyhodnotiť v súlade s požiadavkami zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov. Požiadavky a náležitosti na spracovanie sú uvedené v prílohách č. 1a a 2a časti B.1 súťažných podkladov.
* **Inžinierskogeologická štúdia pre Správu o hodnotení vplyvov stavby na zložky životného prostredia (IGŠ)**
* **Ďalšie štúdie vyplývajúce z RH**

Samostatnú časť SoH bude tvoriť všeobecne zrozumiteľné **záverečné zhrnutie** informácií (ďalej len „Netechnické zhrnutie“) uvedených v písmenách a) až e) § 31 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov.

**Technický podklad – ako samostatná príloha**

Podklady a požiadavky na Technický podklad a súvisiace štúdie, ako aj ich náležitosti sú uvedené a budú vypracované v zmysle Príloh č. 1a, 2a časti B.1 súťažných podkladov.

3.2 Špecifické požiadavky:

* Posúdenie vplyvov na životné prostredie je potrebné vykonať rovnocenne pre všetky určené varianty, vrátane nepriamych, náhodných, kumulatívnych a synergických vplyvov, kumulatívnych vplyvov s ďalšími veľkými projektami (aj plánovanými) na základe najlepších dostupných poznatkov
* Zhotoviteľ je povinný v zmysle špecifickej podmienky RH v bode 2.2.27 vyhodnotiť vplyv výstavby navrhovanej činnosti na ekosystém vodného toku Likavka, doplniť inventarizáciu dotknutých druhov a vplyv výstavby a konštrukčného riešenia na dotknuté druhy.
* Zhotoviteľ je povinný vyhodnotiť vplyv navrhovanej činnosti na všetky predmety ochrany, vrátane hlucháňa hôrneho (*Tetrao urogallus*) v zmysle špecifickej požiadavky RH v bode 2.2.28.
* V rámci samostatnej prílohy správy o hodnotení sa písomne vyjadriť ku všetkým pripomienkam doručeným k zámeru navrhovanej činnosti, k návrhu rozsahu hodnotenia a prípadne k určenému rozsahu hodnotenia, v prehľadnej forme vyhodnotiť splnenie všetkých požiadaviek a odporúčaní zo stanovísk doručených k zámeru navrhovanej činnosti, k návrhu rozsahu hodnotenia, prípadne k určenému rozsahu hodnotenia, resp. odôvodniť ich nesplnenie v zmysle požiadavky v bode 2.2.36

3.3 Rozsah prác bude zodpovedať prílohe č. 1,1a a 2,2a časti B.1 súťažných podkladov, platnému rozsahu hodnotenia určeného MŽP SR podľa § 30 zákona č. 24/2006 Z. z., SoH bude obsahovať všetky požiadavky a náležitosti uvedené v prílohe č. 11 zákona č. 24/2006 Z. z. v znení neskorších predpisov.

3.4 Zhotoviteľ SoH sa bude zúčastňovať všetkých rokovaní, stretnutí s verejnosťou, t. j. verejného prerokovania a pod. aj po dodaní predmetu súťaže, ak ho k tomu verejný obstarávateľ vyzve a vykoná činnosti, ktoré z nich vyplynú (v rozsahu predmetu súťaže).

3.5 V prípade, ak bude potrebné doplniť SoH, a to aj po odovzdaní diela na základe požiadavky MŽP SR alebo iných dotknutých subjektov (napr. JASPERS, MDV SR, a pod.), zhotoviteľ doplnenie vykoná bezodplatne a bezodkladne, najneskôr však do siedmich pracovných dní, na základe vyzvania verejného obstarávateľa.

3.6 Pre hodnotenie variantov (pri SoH) uchádzač použije multikriteriálne hodnotenie (kombinácia kvantitatívnej a kvalitatívnej metódy) na vyhodnotenie kritérií stanovených pre hodnotenie posudzovaných variantov a nulového variantu (príloha č. 3 časti B.1 súťažných podkladov) Hodnotenie variantov musí byť prehľadné, s jednoznačne definovaným obsahom jednotlivých kritérií a rozsahom ich vplyvu

3.7 Uchádzač navrhne plnenie bodu 1, časti C-III. prílohy č. 11 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov (prijateľnosť činnosti pre dotknuté obce).

3.8 V **SoH** budú podrobnejšie zhodnotené a spracované:

* všetky Špecifické požiadavky uvedené v RH a v primeranej miere aj pripomienky k nemu uvedené v liste č. 2489/2024-11.1.2/dš 73615/2024 zo dňa 26.11.2024, pričom prehľad plnenia špecifických podmienok RH bude v SoH osobitne uvedený;
* SoH bude obsahovať potrebné náležitosti a výsledky inžinierskogeologického a hydrogeologického prieskumu a všetkých súvisiacich prieskumov a štúdií vypracovaných v zmysle príloh č.1a a 2a časti B.1 súťažných podkladov;
* V SoH zapracovať výsledky všetkých príloh uvedených v bode 3.1 a všetky špecifické požiadavky uvedené v bode 3.2 prílohy č.1. časti B.1 súťažných podkladov;
* dopravno-inžiniersky prieskum,  smerovanie dopravy; dopravné vzťahy rýchlostnej cesty v cestnej sieti, vplyv na dopravu regiónu;
* popísať súlad a posúdiť mieru súladu s ÚPD dotknutých obcí, VUC a KURZ 1 a strategickým dokumentom dopravy, vrátane stratégie cyklotrás, ak takáto v čase spracovania bude k dispozícii;
* posúdenie očakávaného vývoja v prípade nerealizovania rýchlostnej cesty (nulový variant), najmä:

– vývoj dopravnej situácie a vplyv na životné prostredie,

– nároky na rekonštrukcie jestvujúcich ciest, inžinierskych sietí, príp. demolácií a pod. pri naplnení kapacity ciest;

* opatrenia na zmiernenie negatívnych vplyvov rýchlostnej cesty na pôdu, vodu, ovzdušie a pod;
* kladné a záporné vplyvy počas výstavby a prevádzky rýchlostnej cesty;
* v zmysle kapitoly A II, bod. Č. 18 prílohy č. 11 k zákonu č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov. Vyjadrenie o vplyvoch navrhovanej činnosti presahujúcich štátne hranice;
* možné zdroje násypového materiálu pre stavbu rýchlostnej cesty, jestvujúce lomy a prístupové cesty k nim;
* spôsob likvidácie vykopaného materiálu – možnosť jeho využitia, návrh lokalít na skládky a prístupové cesty k nim, vrátane výrubového materiálu (napríklad z vrtov, zo zakladania mostných pilierov a podobne) a spôsobu narábania s takýmto materiálom, pričom súčasťou bude bilancia výrubového materiálu a projekt narábania s rúbaninou, ktorého súčasťou bude aj vyhodnotenie jeho nakladania v súlade so zákonom č. 79/2015 Z. z. o odpadoch a o zmene a doplnení niektorých zákonov v znení neskorších predpisov;
* vytipovanie plôch pre stavebné dvory, prístupové cesty k nim, opatrenia na zmiernenie negatívnych dopadov počas výstavby;
* opatrenia na revitalizáciu územia dotknutého výstavbou rýchlostnej cesty.

3.9 Verejný obstarávateľ si vyhradzuje právo upresniť rozsah prác v priebehu spracovávania predmetu zákazky.

3.10 Spôsob a lehoty prerokovania, osobitné podmienky:

* nevyhnutnou podmienkou pre vypracovanie SoH v zmysle vydaného RH sú spracovateľom vypracované súvisiace štúdie a podklady, pričom spracovateľ ich spracováva priebežne, počas celej doby spracovania SoH a ich výsledky si vzájomne koordinuje, vyhodnocuje a využíva pre účely dodania komplexného a kompletného diela – SoH;
* zhotoviteľ zvolá rokovanie na začiatku prác SoH do 10 kalendárnych dní odo dňa účinnosti ZoD za účasti zástupcov objednávateľa participujúcich na technickej časti súťažných podkladov;
* zvolávať v priebehu spracovania SoH pravidelné rokovania medzi zhotoviteľom a objednávateľom, minimálne raz za 3 mesiace;
* zhotoviteľ vyhotoví koncept Technického podkladu v rozsahu situácie so zakreslenými navrhnutými, resp. upravenými variantmi, subvariantmi a nový variant navrhovanej činnosti za účelom odsúhlasenia koncepcie križovatiek a smerového a výškového vedenia trasy najneskôr do 60 dní odo dňa nadobudnutia účinnosti zmluvy;
* zhotoviteľ doručí do sídla objednávateľa koncept SoH a koncept kritérií pre hodnotenie variantov najneskôr 30 kalendárnych dní pred termínom záverečného prerokovania v elektronickej forme;
* zhotoviteľ zvolá záverečné prerokovanie najneskôr 35 kalendárnych dní pred termínom doručenia diela;
* zhotoviteľ zapracuje pripomienky do 5 pracovných dní po záverečnom prerokovaní, a následne predloží objednávateľovi doplnený koncept v jednej sade + 1x v digitálnej forme na CD/DVD na pripomienkovanie a kontrolu pred odovzdaním;
* zhotoviteľ zapracuje pripomienky objednávateľa ku doplnenému konceptu diela v primeranej lehote, ktorú určí objednávateľ a doručí dielo k preberaciemu konaniu;
* zhotoviteľ doručí objednávateľovi na schválenie najneskôr 20 kalendárnych dní pred termínom dodania diela Koncept informačného bulletinu (ďalej len „koncept bulletinu“). Objednávateľ vznesie pripomienky k predloženému konceptu bulletinu v primeranej lehote. Zhotoviteľ pripomienky objednávateľa zapracuje do konceptu bulletinu a tento opätovne predloží objednávateľovi na schválenie v lehote do 5 pracovných dní;
* zhotoviteľ dodá dielo v celom rozsahu po ukončení preberacieho konania; prevzatie diela SoH, riadne vyhotovených podkladov k informačnému bulletinu, ako aj samotný bulletin vypracovaný v zmysle Korporátneho dizajn manuálu Národnej diaľničnej spoločnosti, a.s, ktorý bude poskytnutý úspešnému uchádzačovi, potvrdia obe zmluvné strany podpisom preberacieho protokolu, po ukončení preberacieho konania k dielu;
* zhotoviteľ v súvislosti s každým rokovaním - pravidelným (minimálne raz za 3 mesiace) zabezpečí pozvánku vrátane jej rozposlania. Pozvánka musí byť vyhotovená tak, že na titulnej strane bude na hornej časti listu uvedené logo i názov Národnej diaľničnej spoločnosti vrátane adresy, potom nasleduje logo a názov firmy zhotoviteľa. Zhotoviteľ zašle definitívnu verziu pozvánky príslušnému zodpovednému pracovníkovi NDS uvedeného vo veciach technických v uzatvorenej Zmluve o dielo. Koncept záznamu z rokovania vyhotoví zhotoviteľ, po jeho spripomienkovaní verejným obstarávateľom, záznam doručí účastníkom rokovania.

3.11 **SoH** podľa § 31 zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov musí obsahovať:

* základnú charakteristiku navrhovanej činnosti alebo jej zmeny,
* charakteristiku súčasného stavu životného prostredia územia, na ktorom sa má činnosť alebo jej zmena realizovať, ako aj územie, ktoré bude navrhovanou činnosťou alebo jej zmenou ovplyvnené,
* hodnotenie predpokladaných vplyvov navrhovanej činnosti alebo jej zmeny na životné prostredie a zdravie ľudí,
* porovnanie variantov navrhovanej činnosti alebo jej zmeny a zdôvodnenie návrhu optimálneho variantu,
* návrhy opatrení na vylúčenie alebo zníženie významne nepriaznivých vplyvov navrhovanej činnosti alebo jej zmeny v etape realizácie, prevádzky a ukončenia prevádzky na životné prostredie a zdravie ľudí,
* v rámci bodu 5 čl. II časti A prílohy č. 11 Zákona č. 24/2006 Z. z o posudzovaní vplyvov na životné prostredie a o zmene a doplnení niektorých zákonov v znení neskorších predpisov bude súčasťou aj zoznam predbežných parcelných čísiel pozemkov (v čase spracovania SoH) pod trasami posudzovaných variantov,
* vyhodnotenie pripomienok doručených k Zámeru EIA, ako aj pripomienok k rozsahu hodnotenia,
* náležitosti uvedené v prílohe č. 11 zákona č. 24/2006 Z. z. o posudzovaní vplyvov na životné prostredie v znení neskorších predpisov.

3.12 Súčasťou Správy o hodnotení bude, pre účel verejného prerokovania, ako samostatná príloha aj informačný bulletin;

3.13 Informačný bulletin stavby so základnými informáciami bude:

* v zmysle pokynov Objednávateľa (vizuál, dizajn, manuál). Všetky formy podkladov a realizovaných výstupov sú v zmysle autorských práv majetkom Objednávateľa.
* podklady na informačný bulletin rýchlostnej cesty na CD/DVD (maximálna veľkosť súboru je 10 MB) nosiči vo formáte .pdf.
* dodaný v tlačenej forme (200 g/m2, matný papier) a v elektronickom formáte (\*pdf)
* vizuálne spracovaný v rozsahu: Formát a rozmer: 3xA5 formát (210 x 445,5 mm), zložený do A5 formátu (210 x 148,5 mm); Farebná nálada: Korporátne farby Objednávateľa; Písmo: Korporátne písmo Objednávateľa
* obsah: logo Objednávateľa, názov stavby, vizualizácia, kontakty, najčastejšie otázky s poznámkovým blokom, lokalita stavby, mapa lokality, stavba ako súčasť ťahu, vizualizácia, prínos stavby, stav prípravy, termíny výstavby, financovanie, popis trasy, parametre stavby, porovnanie variantov
* úspešnému uchádzačovi bude poskytnutý Korporátny dizajn manuál Národnej diaľničnej spoločnosti, a.s;
  1. Súčasťou správy bude na verejné prerokovanie pripravená vhodná prezentácia navrhovanej činnosti s názorným zobrazením vedenia rýchlostnej cesty, vrátane vplyvov na ŽP – vizualizácia, resp. simulácie. Obsah prezentácie bude prednesený zhotoviteľom správy o hodnotení, súčasťou bude aj vypracovanie záznamov z verejných prerokovaní.

## 4 POŽIADAVKY NA SPRACOVANIE DOKUMENTÁCIE

4.1 Počet výtlačkov dokumentácie SoH vrátane súvisiacich štúdií (bez Technického podkladu, ktorej počet výtlačkov je uvedený v Prílohe č.1a k časti B.1 SP)

• **Správa o hodnotení s prílohami (SoH) v tlačenej forme** 14×

* **Netechnické zhrnutie (Všeobecne zrozumiteľné záverečné zhrnutie, uvedené v prílohe č. 11 časti C bode X. zákona)**
* v slovenskom jazyku ..................................................................................................... 17x

• **Výtlačky naviac:**

- prehľadná situácia – súčasný stav v M1:50000...............................................................10x

- prehľadná situácia – súčasný stav v M 1:10 000 10×

- prehľadná situácia – mapa vplyvov a opatrení v M 1:10 000 10×

- prehľadná situácia – ortofotomapa vplyvov a opatrení v M 1:10 000 10×

• **Digitálna dokumentácia:**

- kompletná SoH v digitálnej forme na CD/DVD nosiči (pdf) 5×

- kompletná SoH v digitálnej forme na CD/DVD nosiči (doc, xls, dwg a dgn) 4×

- Informačný bulletin (podklady pre bulletin) s prezentáciou/vizualizáciou (simulácie) 2×

- netechnické zhrnutie v digitálnej forme na CD/DVD nosiči ...............................................2x

- dopravný model v editovateľnej forme na elektronickom nosiči.........................................1x

* **Informačný bulletin v tlačenej forme**...............................................................................150x

4.2 Elektronická forma - výkresovú dokumentáciu dodať vo formáte dwg. a dgn., textovú a tabuľkovú časť dodať vo formátoch doc. a xls., obrázkovú časť vo formáte pdf. a jpg., a kompletnú dokumentáciu vo formáte pdf.

4.3 Textová časť SoH bude na formátoch A4, výkresová časť na formátoch A4 a ich násobkoch.

V SoH budú mapové prílohy farebné, vypracované v geografickom referenčnom sytéme S-JTSK, v mierke 1:50 000 a 1:10 000, prehľadné situácie v mierke 1:10 000, samostatne bude priložená ortofotomapa s technickým riešením M 1:10 000. V mapách bude prehľadne zakreslený súčasný stav životného prostredia, územia Natura2000, migračné trasy, biotopy európskeho a národného významu, vplyvy vyvolané rýchlostnou cestou a návrh opatrení na ich minimalizáciu. Zložité úseky trás budú doložené v správe v mierke 1:5 000.

4.4 Podklady k informačnému bulletinu v slovenskom jazyku (texty, vizualizácia, situácia so zakreslením vplyvu a navrhovaných opatrení) budú vo formáte pdf. alebo jpg.

4.5 Názorné zobrazenie vedenia rýchlostnej cesty pre účel verejného prerokovania (prezentácia/vizualizácia, prípadne simulácie) bude prezentované Zhotoviteľom s použitím počítačovej techniky, videa;

4.6 Verejný obstarávateľ si vyhradzuje právo upresniť počet vyhotovení v priebehu spracovávania predmetu súťaže;

4.7 Všetky ďalšie požiadavky, vrátane všeobecných požiadaviek na vypracovanie dokumentácie sú uvedené v prílohe č.1a, 2a a 4 časti B.1;

4.8 Predmetná dokumentácia bude vypracovaná v zmysle platnej legislatívy, technických noriem

a predpisov a Korporátného dizajn manuálu Národnej diaľničnej spoločnosti, a.s;

4.9 SoH bude vyhotovená v slovenskom jazyku;

4.10 V cene budú zahrnuté všetky neurčitosti vyplývajúce z povahy prác;

4.11 SoH požadujeme dodať podpísanú a opečiatkovanú oprávneným zástupcom objednávateľa a spracovateľa;

4.12 Vypracovanie SoH bude v súlade s prílohami súťažných podkladov, predovšetkým s prílohami č. 1,1a,2,2a,3,4,5,6a,6b,8, 9,10 a 11.